Το ***Commando*** (γνωστή και ως ***Κομάντο***) είναι μία αμερικανική ταινία δράσης του 1985, σε σκηνοθεσία Μαρκ Λ. Λέστερ. Το σενάριο γράφτηκε από τον Στίβεν Ε. ντε Σόουζα. Πρωταγωνιστεί ο Άρνολντ Σβαρτσενέγκερ. Η πλοκή της ταινίας αφορά έναν πρώην κομάντο, ο οποίος έχει 11 ώρες για να σώσει την κόρη του, η οποία έχει πέσει θύμα απαγωγής από μία τρομοκρατική οργάνωση.

Η ταινία κυκλοφόρησε στις 4 Οκτωβρίου του 1985, στις ΗΠΑ, αποσπώντας καλές κριτικές για τις εντυπωσιακές σκηνές δράσης και το μαύρο χιούμορ της. Η ταινία έγινε εμπορική επιτυχία στο box office και οι εισπράξεις της ήταν επιτυχημένες. Το *Commando* ήταν η 7η πιο επιτυχημένη R-rated ταινία για το 1985. Επίσης, υπήρξε υποψήφια για βραβείο Saturn Καλύτερων Ειδικών Εφέ, όμως έχασε το βραβείο από το *Επιστροφή στο Μέλλον*.

Πλοκή
-----

Ο Τζον Μάτριξ (John Matrix) είναι πρώην Συνταγματάρχης σε μονάδα Ειδικών Δυνάμεων του Αμερικανικού Στρατού και ανύπαντρος πατέρας, ο οποίος έχει αποσυρθεί από την ενεργό δράση, για να ζήσει σε ένα ορεινό σπίτι στη βόρεια Καλιφόρνια, μαζί με την 10χρονη κόρη του Τζένι (Jenny), όπου ζει όμορφες στιγμές μαζί της. Εν αγνοία του, μία οργάνωση ξεκίνησε να σκοτώνει μέλη της Delta Force, της οποίας ηγούνταν ο Μάτριξ, πρώτα τον Lawson, μετά τον Forrestal και στη συνέχεια τον Λοχαγό Μπένετ (Bennet). Έτσι, ο επικεφαλής του Μάτριξ και προσωπικός του φίλος, Υποστράτηγος Φράνκλιν Κίρμπι (Franklin Kirby), τον ενημερώνει για τον πιθανό κίνδυνο και αφήνει στο σπίτι του φρουρά δύο ένοπλων φρουρών. Μόλις λίγα λεπτά μετά την ενημέρωση, ο Μάτριξ δέχεται επίθεση από τους τρομοκράτες, οι οποίοι απαγάγουν την κόρη του και τον πιάνουν και τον ίδιο αιχμάλωτο.

Τότε ξαφνικά ο Μάτριξ βλέπει μπροστά του τον Μπένετ, ο οποίος είχε τότε απολυθεί από την ομάδα λόγω πράξεων ακραίας βίας, και διαπιστώνει ότι είναι ζωντανός και ότι σκηνοθέτησε το θάνατό του, προκειμένου να μπορεί να δουλεύει μαζί με τους τρομοκράτες χωρίς να γίνει αντιληπτός. Οι τρομοκράτες, με τον Μπένετ να παρακολουθεί, του ζητούν να σκοτώσει τον πρόεδρο μιας χώρας της Λατινικής Αμερικής, ώστε ο πολέμαρχος και πρώην δικτάτορας της χώρας, ο Άριους (Arius), να μπορέσει να επανέλθει στην εξουσία. Ο Άρειος ελπίζει να ηγηθεί πραξικοπήματος στη γενέτειρά του, το Βαλ Βέρντε (Val Verde), και σε ερώτηση του Μάτριξ γιατί δεν στέλνει τον Μπένετ να σκοτώσει τον πρόεδρο, απαντάει ότι ο Μπένετ δεν είναι τόσο γνωστός, και άρα έμπιστος για να μπορέσει να πλησιάσει τον πρόεδρο, ενώ αντιθέτως πιστεύει ότι η εξοικείωση που έχει ο Μάτριξ με τον νέο ηγέτη της χώρας μπορεί να τον βοηθήσει στο δολοφονικό του σχέδιο. Καθώς του έχουν απαγάγει την κόρη του και του λένε, ενώ την εμφανίζουν μπροστά του, ότι αν δεν υπακούσει στην εντολή θα τη σκοτώσουν, ο Μάτριξ φαίνεται να αποδέχεται την αποστολή που τον διατάζουν.

Σύντομα φτάνουν σε κοντινό αεροδρόμιο και ο Μάτριξ επιβιβάζεται σε ένα αεροπλάνο που θα κατευθυνθεί προς τη (φανταστική) χώρα Βαλ Βέρντε, μαζί με έναν μυστικό στρατιώτη, τον Henriques, που τον επιβλέπει. Λίγο πριν την απογείωση του αεροσκάφους όμως, σκοτώνει στο κάθισμα του αεροπλάνου τον στρατιώτη που τον συνόδευε, σπάζοντάς του τον λαιμό, και μετά κατεβαίνει στην κοιλιά του αεροσκάφους και από εκεί στις ρόδες του, και δραπετεύει ακριβώς τη στιγμή της απογείωσης, πέφτοντας μέσα σε έναν βάλτο αμέσως μετά τον αεροδιάδρομο. Ο Σάλι (Sully), το μέλος της ομάδας που έχει μείνει στο αεροδρόμιο και παρακολουθεί την απογείωση του αεροπλάνου, δεν το παρατηρεί. Το αεροπλάνο χρειάζεται 11 ώρες έως τη προσγείωση, όπου τότε θα καταλάβαιναν ότι ο Μάτριξ δεν ξεκίνησε για τον προορισμό του. Έτσι, έχει 11 ώρες να σώσει την κόρη του.

Ο Μάτριξ κατευθύνεται πεζός στον χώρο στάθμευσης του αεροδρομίου, όπου συναντάει μια νεαρή αεροσυνοδό εκτός υπηρεσίας, την Σίντι (Cindy), και τη χρησιμοποιεί επειγόντως για τον σκοπό του. Αφού της λέει την ιστορία του και ότι θα του σκοτώσουν την κόρη του ανεξαρτήτως αν εκπληρώσει ή όχι την αποστολή του, η αεροσυνοδός δέχεται και τον ακολουθεί. Ο Μάτριξ ακολουθεί κρυφά οδικώς τον Σάλι, με την Σίντι να οδηγεί, και φτάνουν σε ένα εμπορικό κέντρο. Αρχικά, νομίζοντας ότι ο Μάτριξ είναι τρελός, η Σίντι τον αναφέρει σε έναν φρουρό ασφαλείας που βρίσκεται σε ένα μπαρ στο εμπορικό κέντρο. Ο φρουρός καλεί ενισχύσεις για να εξουδετερώσουν τον Μάτριξ, χωρίς όμως αποτέλεσμα, καθώς ο Μάτριξ αντιστέκεται σθεναρά και τους εξουδετερώνει αυτός, ενώ παράλληλα προσπαθεί να σταματήσει τον Σάλι. Συνειδητοποιώντας ότι ο Μάτριξ βρίσκεται σε κίνδυνο, η Σίντι έρχεται τελικά να τον βοηθήσει αφού είδε τον Σάλι να τον πυροβολεί, και τον βοηθά με διάφορους τρόπους στα μετέπειτα γεγονότα.

Στο μεταξύ, ο Σάλι αφού είδε τον Μάτριξ, έκπληκτος καθώς νόμιζε ότι είχε ξεκινήσει αεροπορικώς, και αφού προσπάθησε να τον πυροβολήσει ανεπιτυχώς, επιστρέφει στο αυτοκίνητό του για να διαφύγει, και τότε ο Μάτριξ ξεκινά να κυνηγήσει τον Σάλι με το αυτοκίνητο της Σίντι, ένα κόκκινο Sunbeam Alpine καμπριολέ του 1964, με την ίδια να επιβιβάζεται ως συνοδηγός. Κατά την καταδίωξη, ο Μάτριξ τον εξουδετερώνει, βγάζοντας εκτός δρόμου την κίτρινη Porsche 911 Targa του 1969 του Σάλι, και τότε τον βγάζει από το αυτοκίνητο και τον σκοτώνει, ρίχνοντάς τον από την άκρη του δρόμου σε έναν γκρεμό (παραδόξως, λέει μετά στη Σίντι: «τον άφησα να φύγει»), και μετά ο ίδιος και η Σίντι κατευθύνονται προς το μοτέλ όπου έμενε ο Σάλι, καθώς πριν τον ρίξει είχε βρει και αποσπάσει το κλειδί του δωματίου του από το σακάκι του. Ο Μάτριξ και η Σίντι φτάνουν στο μοτέλ με την Porsche 911 και μπαίνουν στο επίμαχο δωμάτιο, όπου ο Μάτριξ εντοπίζει και αντιμετωπίζει τον Κουκ (Cooke), έναν πρώην στρατιώτη Πράσινο Μπερέ στη δουλειά του Άριους. Τότε αρχίζει άγρια μονομαχία και τελικώς ο Μάτριξ τον σουβλίζει καρφώνοντάς τον στο πόδι ενός τραπεζιού και ο Κουκ σκοτώνεται, πριν όμως προλάβει να αποκαλύψει την τοποθεσία όπου είναι η Τζένι.

Ευτυχώς, ο Μάτριξ και η Σίντι βρίσκουν στοιχεία μέσα στην Cadillac του Κουκ, παίρνουν το αυτοκίνητό του και φτάνουν και εισβάλλουν μέσα σε μια στρατιωτική αποθήκη που ανήκει στον Άριους και προμηθεύει όπλα για τον στρατό του, όπου και μαθαίνουν πού κρατείται η Τζένι, μέσα σε μια έπαυλη σε ένα κοντινό νησί, μόλις λίγες ώρες μακριά. Αφού εντοπίζουν τη νησιωτική βάση του Άριους σε έναν χάρτη της παράκτιας περιοχής, ο Μάτριξ εισβάλλει σε ένα πλεονάζον κατάστημα όπλων για να εξοπλιστεί με στρατιωτικά όπλα και παίρνει μια μεγάλη ποικιλία όπλων, μεταξύ αυτών και βαρύ στρατιωτικό οπλισμό. Ενώ όμως τα είχε μόλις συγκεντρώσει, ο Μάτριξ αιφνιδιάζεται από μια έφοδο της αστυνομίας και καταλήγει να συλληφθεί, αλλά η Σίντι τον ελευθερώνει ανατρέποντας το βαν της αστυνομίας με έναν εκτοξευτή ρουκετών. Μετά από αυτό, ο ίδιος και η Σίντι επιτάσσουν ένα υδροπλάνο από μια κοντινή μαρίνα που ελέγχεται από τον Άριους και με αυτό προσθαλασσώνονται κοντά στο νησί όπου βρίσκεται η έπαυλη. Ο Μάτριξ λέει στη Σίντι να επικοινωνήσει με τον Στρατηγό Κίρμπι για αποστολή δυνάμεων και κατευθύνεται με μια κωπήλατη βάρκα προς το νησί, βγαίνει στην ακτή και εντοπίζει με ειδικά κιάλια την έπαυλη. Ταυτόχρονα, η Σίντι επικοινωνεί με τον ασύρματο του αεροσκάφους με τον Στρατηγό Κίρμπι και ζητάει ενισχύσεις. 

Έχοντας αποβιβαστεί πάνοπλος στο νησί, ο Μάτριξ φτάνει στην έπαυλη και εναντιώνεται σε έναν ολόκληρο ιδιωτικό στρατό (του πρώην δικτάτορα), σκοτώνοντάς τον ολόκληρο (γύρω στους 100). Μόλις εξοντώνονται όλοι, εμφανίζεται οπλισμένος ο ίδιος ο πρώην δικτάτορας Άριους και εμπλέκει τον Μάτριξ σε μια ανταλλαγή πυροβολισμών, και τελικώς ο Μάτριξ τον σκοτώνει και αυτόν. Μετά αρχίζει να ψάχνει για την Τζένι, η οποία κατά τη διάρκεια της μάχης αυτής κατάφερε να δραπετεύσει από το δωμάτιο όπου κρατούνταν και κρύβεται στο υπόγειο της βίλας, αλλά ξαφνικά συλλαμβάνεται από τον Μπένετ. Λίγα δευτερόλεπτα μετά, ο Μάτριξ βρίσκει την Τζένι στο υπόγειο, αλλά τότε πυροβολείται στο χέρι από τον Μπένετ. Στη συνέχεια, ο Μάτριξ προκαλεί τον Μπένετ σε μάχη με μαχαίρια για να αναδειχθεί ο καλύτερος, λέγοντάς του ότι τώρα είναι με ένα μόνο χέρι και άρα μπορεί να τον νικήσει. Ο Μπένετ δέχεται την πρόκληση, αφήνει την Τζένι, του επιτίθεται σε κατάσταση αμόκ, ξεσπάει μια απίστευτης αγριότητας μονομαχία και τελικώς ο Μάτριξ σκοτώνει τον Μπένετ, σουβλίζοντάς τον ζωντανό με έναν σωλήνα αερίου, και επανασυνδέεται με την κόρη του.

Τελικώς, ο Στρατηγός Κίρμπι φτάνει στο νησί, μαζί με μια στρατιωτική δύναμη, και ρωτάει τον Μάτριξ αν έμεινε κάτι και για αυτούς, και ο Μάτριξ του απαντάει «μόνο πτώματα». Τότε ο Στρατηγός Κίρμπι προσφέρει στο Μάτριξ την ευκαιρία να ηγηθεί ξανά ενός αποσπάσματος Ειδικών Δυνάμεων. αλλά ο Μάτριξ, εξαντλημένος από τόσες μάχες, απορρίπτει την πρόταση, λέγοντας «καμία πιθανότητα» («no chance») Μετά, ο Μάτριξ, η κόρη του και η Σίντι αποχωρούν με το υδροπλάνο, με το οποίο ο Μάτριξ και η Σίντι είχαν φτάσει στο νησί.

Διανομή
-------

* Άρνολντ Σβαρτσενέγκερ... ως Συνταγματάρχης Τζον Μάτριξ
* Ρέι Ντον Τσονγκ... ως Σίντι
* Αλίσα Μιλάνο... ως Τζένι Μάτριξ
* Βέρνον Γουέλς... ως Μπένετ
* Τζέιμς Όλσον... ως Υποστράτηγος Φράνκλιν Κίρμπι
* Μπιλ Ντιουκ... ως Κουκ
* Μπιλ Πάξτον... ως αστυνομικός στο βαν μεταφοράς
* Νταν Χεντάγια... ως Άριους

Παραπομπές
----------

1. ↑  «Commando – Box Office». *The Numbers*. Ανακτήθηκε στις 19 Σεπτεμβρίου 2011.
2. ↑  «Commando (1985)». *boxofficemojo.com*.
3. ↑  «Commando (1985)». Box Office Mojo. 10 Δεκεμβρίου 1985. Ανακτήθηκε στις 8 Ιανουαρίου 2013.
4. ↑  «Sunbeam Alpine in "Commando"». Ανακτήθηκε στις 28 Μαρτίου 2017.
5. ↑  «Porsche 911 Targa in "Commando"». Ανακτήθηκε στις 28 Μαρτίου 2017.

Εξωτερικοί σύνδεσμοι
--------------------

* *Commando*   στην IMDb
* *Commando* στο Box Office Mojo
* *Commando* στον κατάλογο του Αμερικανικού Ινστιτούτου Κινηματογράφου
* *Commando* στο Rotten Tomatoes

|  |  |
| --- | --- |
| 

|  |
| --- |
| * Πύλη:Κινηματογράφος
 |

 |